苏武慢 感怀
史可程 (Ming)
市上狂吟，窗间鼾睡，此处不关言语。洒落花情，沉酣酒德，偏自巧通仙路。曳履晨星、鸣珂晓月，仆仆蜂衙蚁宇。喜归来、白石清泉，宛尔相逢如故。且料理、云子三升，霞衣半领，试问乾坤觅取。鼎沸薪抽，篱穿竹补，也经老仙传与。镕成骨锁，炼得心顽，尽足耐他雷雨。要无过、鹄白乌玄，何必问伊来去。